2023 5 12
LT
Europos Sąjungos oficialusis leidinys
L 127/83
(153) Be to, „Hailide“ nagrinėjamąjį produktą į Sąjungą pardavė per papildomą susijusią bendrovę Sąjungoje, kuri veikia kaip importuotoja.
Pagal pagrindinio reglamento 2 straipsnio 9 dalį šio pardavimo eksporto kaina buvo apskaičiuota remiantis kaina, kuria importuotas produktas buvo pirmą kartą perparduotas nepriklausomiems pirkėjams Sąjungoje.
Atlikti koregavimai buvo susiję su visomis išlaidomis, patirtomis nuo importo iki perpardavimo, įskaitant Sąjungoje esančio susijusio importuotojo PBA išlaidas, ir pagrįstu pelnu (neseniai atliktame polivinilo alkoholio (toliau – PVA) tyrime (89) nustatytu 6,89 % dydžio pelnu, susijusiu su kitu cheminiu produktu ir taikytu ir šiame tyrime, atsižvelgiant į pramonės panašumą ir į tai, kad nesusiję importuotojai nebendradarbiavo), siekiant nustatyti patikimą eksporto kainą Sąjungos pasienyje.
(154) Atsakydama į galutinį faktų atskleidimą „Hailide“ teigė, kad 6,89 % sąlyginio pelno lygio taikymas pagal neseniai atliktą PVA tyrimą yra nepagrįstas ir perdėtas.
„Hailide“ teigė, kad PVA ir LATPS neturi panašių cheminių ar fizinių savybių, skiriasi jų galutinis naudojimas ir galutiniai naudotojai, o šių dviejų produktų rinkos yra skirtingos.
Todėl, pasak „Hailide“, PVA sektoriaus pelnas jokiu būdu neatspindi to, ką įmonė gali gauti prekiaudama LATPS.
Be to, „Hailide“ tvirtino, kad jeigu pelno, kurį Sąjungos LATPS gamintojai gali gauti įprastomis rinkos sąlygomis nesant importo dempingo kaina, lygis yra mažesnis nei 6 %, būtų keista, kad prekiautojai šiuo produktu toje pačioje rinkoje galėtų gauti didesnį pelną.
(155) Be to, CIRFS taip pat laikėsi nuomonės, kad naudotas sąlyginis pelnas nėra tinkamas lyginamasis dydis LATPS atveju, tvirtindama priešingai „Hailide“ pozicijai, kad toks pelno dydis labai sumažina LATPS sektoriaus importuotojų pelno vertę.
Vietoj to CIRFS teigė, kad yra naujesnis tyrimas, susijęs su cheminiais pluoštais, kuris geriau atspindėtų nesusijusių importuotojų pelno dydį, t. y. optinių skaidulinių kabelių tyrimas (90), kuriame pelno dydis buvo 15–25 %.
Be to, CIRFS teigė, kad Komisija neturėtų skatinti nesusijusių importuotojų nebendradarbiavimo, nepakankamai įvertindama pelno dydį.
Vietoj to, Komisija, CIRFS nuomone, turėtų laikytis aktyvaus požiūrio, t. y. susipažinti su žinomų importuotojų finansinėmis ataskaitomis ir remtis šiomis ataskaitomis kaip geriausiais turimais faktais.
(156) Pirma, kaip nurodyta 153 konstatuojamojoje dalyje, kadangi šiuo atveju nesusiję importuotojai nebendradarbiavo, Komisija taikė sąlyginį pelną, nustatytą neseniai atliktame chemijos pramonės tyrime, ir nustatė, kad toks pelnas laikomas pagrįstu.
Antra, bendrovės „Hailide“ atliktas prekiautojo pelno ir pelno, kurį Sąjungos gamintojai galėtų gauti, palyginimas yra nepagrįstas, nes gamybos bendrovės veikla iš esmės skiriasi nuo prekybos bendrovės veiklos.
(157) Dėl PVA ir LATPS panašumo, nors neginčijama, kad PVA ir LATPS pasižymi skirtingomis cheminėmis ir fizinėmis savybėmis, naudojimo paskirtimi, naudotojais ir rinkodara, akivaizdu, kad abu produktai priklauso chemijos pramonei.
Be to, „Hailide“ nepagrindė, kodėl naudotas sąlyginis pelnas nebūtų tipiškas LATPS prekiautojo gautam pelnui.
Todėl Komisija padarė išvadą, kad PVA sektoriaus pelnas yra tipiškas pelnas, kurį bendrovė gali gauti parduodama LATPS.
Kita vertus, optiniai skaiduliniai kabeliai ir pagrindinė jų gamybai naudojama žaliava (optinės skaidulos) naudojami telekomunikacijų pramonėje ir neturi jokio ryšio su chemijos pramone.
Todėl atliekant šį LATPS tyrimą būtų netikslinga taikyti optinių skaidulinių kabelių tyrime nesusijusiems importuotojams taikomą pelno dydį.
(158) Be to, priešingai, nei teigia CIRFS, Komisija pasinaudojo PVA tyrimo sąlyginiu pelnu tik po to, kai paragino nesusijusius importuotojus pranešti apie save ir bendradarbiauti atliekant tyrimą (konkrečiai pakvietusi žinomus importuotojus dalyvauti atrankoje arba paskelbdama svetainėje specialų klausimyną, skirtą bendradarbiauti pageidaujantiems nesusijusiems importuotojams) ir po to, kai tokio bendradarbiavimo nebuvo.
Todėl Komisija negalėjo paskatinti nesusijusių importuotojų nebendradarbiauti nepakankamai įvertindama galiausiai naudotą pelno dydį.
(89) 2020 m. rugsėjo 25 d.
Komisijos įgyvendinimo reglamento (ES) 2020/1336, kuriuo tam tikriems importuojamiems Kinijos Liaudies Respublikos kilmės polivinilo alkoholiams nustatomi galutiniai antidempingo muitai (OL L 315, 2020 9 29, p. 1), 352 konstatuojamoji dalis.
(90) 2021 m. lapkričio 17 d.
Komisijos įgyvendinimo reglamentas (ES) 2021/2011, kuriuo importuojamiems Kinijos Liaudies Respublikos kilmės šviesolaidžių kabeliams nustatomas galutinis antidempingo muitas, OL L 410, 2021 11 18, p. 51, 367 konstatuojamoji dalis.